Pastabos ir pasiūlymai dėl 2010 m. kovo 30 d. gauto projekto 

Pirmiausia, labai džiaugiamės, kad šiame projekte numatyta galimybė neregiams ir silpnaregiams įsigyti specialiąją programinę įrangą. Žemiau pateikiame savo pastebėjimus dėl viso projekto. Atkreipiame dėmesį, kad kartojasi LASS anksčiau teiktos pastabos ir pasiūlymai (juos pridedame kaip priedus).

1. Gaila, bet kaip ir šiuo metu galiojančioje tvarkoje, taip ir šiame projekte  labai aiškiai išreikšta diskriminacija tarp skirtingų negalios rūšių. Tvarka turėtų būti vienoda visų negalių asmenims. Dabar judėjimo neįgalieji turi išskirtines sąlygas. Taip neturėtų būti.

2. Reikia regos neįgaliesiems panaikinti amžiaus ir mokymosi apribojimus brangiai kainuojančioms TPP, nes brangiems elektriniams ir kitiems vežimėliams nėra taikomi jokie panašūs apribojimai. Juos galima būtų taikyti tik eilės sudarymui - taikyti dabar galiojančios tvarkos 18 ir 19 punktus visų negalių asmenims. Todėl būtina suvienodinti skirstymą pagal amžių - išskirti regos asmenis į dvi grupes kaip ir judėjimo - iki 18 ir virš 18 m. 

3. Projekte daugeliui regos neįgaliesiems skirtų TPP numatyta taikyti 30% kompensaciją. Tik vienai, bet svarbiausiai brangiai kainuojančiai TPP turi būti taikoma 10% priemoka / kompensacija, kaip ir taikoma elektriniams vežimėliams. Elektrinis vežimėlis judėjimo neįgaliesiems yra svarbiausias judėjimui, regos neįgaliesiems svarbiausia yra informacijos gavimo TPP: neregiams – programinė įranga, silpnaregiams – elektroninė didinimo priemonė. Tikrai nenorime siūlyti elektroniniams vežimėliams keisti kompensacijos dydį nuo 10% iki 30%, todėl prašome šį dydį sumažinti regos TPP.

4. Ženkliai skiriasi laiko terminai pakartotiniam priemonių, skirtų  judėjimo neįgaliesiems ir regos neįgaliesiems, įsigijimui. Vežimėliams taikoma 4 metai (vaikams) ir 8 metai (suaugusiems). Regos TPP pvz., ekrano skaitymo programinei įrangai skiriama 10 metų. Aišku, kad per trumpesnį, nei 8 metų laikotarpį, vežimėlis susidėvi, tačiau programinės įrangos per dešimties metų laikotarpį net nebus įmanoma įdiegti į kompiuterius. Būtina trumpinti šiuos terminus.

5. Asmuo turi susimokėti už TPP tik tą sumą, kuri nustatyta aprašo tvarkoje, atitinkamai pagal priemokų / kompensacijų dydžius. Kaip dabar ir taikoma elektriniams ir kitų tipų vežimėliams - konkretų priemokos / kompensacijos dydį pvz., 5%, 10% ar 30% TPP kainos. Pagal dabar galiojančią tvarką regėjimo negalią turintys asmenys turi sumokėti visą pinigų sumą už TPP. Tai beveik nerealu (asmuo tokių lėšų neturi, nebent skolintųsi) ir tik po to TPNC jam gražins. 

6. Brangiai kainuojančių regos TPP įsigijimui turi būti pateikta specialisto, o ne įstaigos pažyma. Dabar judėjimo neįgaliesiems skiriamas reabilitologas, o regos neįgaliesiems turi atsirasti tiflopedagogas. Tada regai būtų dviejų specialistų įrašai. TPP turi rekomenduoti tiflopedagogas (kaip judėjimo negaliai – reabilitologas elektriniams vežimėliams). Būtina aiškiai apibrėžti šių specialistų funkcijas: akių gydytojas įrašo pastabą, susijusią su asmens regėjimu, o tiflopedagogas - su TPP reikalingumu ir individualius poreikius atitinkančiomis TPP. Okulistas nežino TPP įvairovės, kiek procentų už  konkrečią TPP kompensuojama ir t.t.  Judėjimo neįgaliesiems įrašus daro specialistai, o ne įstaigos – pvz., ligoninė, todėl LASUC reikėtų išbraukti. Tiflopedagogai yra visuose didžiuosiuose Lietuvos miestuose, turi kvalifikaciją įrodančius dokumentus. Galbūt, TPNC turėtų turėti jų sąrašą.

7. Buvo visos darbo grupės sutarimas, kad negali likti nemokamų TPP. Šis principas projekte nėra įgyvendinamas, nes kai kurioms TPP nėra nurodomas konkretus kompensacijos dydis, o nurodoma išlaidas už TPP neviršijanti pinigų suma. Pvz., monokuliarui kompensuojama iki 200 Lt, kišeninei didinimo priemonei – iki 1000 Lt. Vadinasi, jei tokia TPP kainuoja 999 Lt, ją asmuo gautų nemokamai. Būtina nurodyti kompensacijos dydį procentais.

8. Išlaidas pateisinantys dokumentai Lietuvoje gali būti įvairūs, ne tik tie, kurie nurodyti tvarkoje: faktūra, kasos kvitas ar kasos pajamų orderis. Nėra banko pavedimo. Siūlome įrašyti tiesiog "išlaidas pateisinantys dokumentai ar teisėti atsiskaitymo būdai, taikomi Lietuvos Respublikoje".

9. Projekte nenurodoma, per kokį laikotarpį TPNC perveda kompensaciją asmenims, kuriems yra tokios patvirtintos. Būtina nurodyti.

10. CD grotuvais turėtų būti aprūpinami ir silpnaregiai, kurių regėjimas iki 0,1% (pagal seną terminologiją - turintys antrą neįgalumo grupę), nes tokį regėjimą turintys asmenys reginčiųjų raštu išleistų knygų neskaito, jiems reikia įgarsintų.

11. Projekte ir antrame priede nesuderinti terminai dėl pakartotinio TPP įsigijimo pvz., elektroninis brailio įrenginys.

Terminologija

12. Būtina apibrėžti sąvoką "pirmo būtinumo TPP", nes, atsižvelgiant į ją, yra daromi esminiai sprendimai dėl TPP reikalingumo bei jų kiekio  įvairią negalią turintiems žmonėms.

13. Pataisyti terminą "Elektroninis brailio įrenginys" išbraukiant reikalavimą, kad toks įrenginys turi turėti vidinę atmintį. Pagrindinės šių prietaisų funkcijos yra skirtos skaitymui ir rašymui brailio raštu ir tam visiškai nebūtina vidinė atmintis. Atkreipiame dėmesį, kad jei įrenginys turi vidinę atmintį, vadinasi, jame yra įdiegta operacinė sistema, integruota ekrano skaitymo programa ir kalbos sintezatorius. Nė vienas toks pasaulyje egzistuojantis  įrenginys neturi galimybių įdiegti lietuvių kalbos sintezatoriaus, lietuvių kalbos brailio rašmenų, nekalbant jau apie pačią operacinę sistemą. Vadinasi, jei bus palikta privaloma vidinė atmintis, tokio įrenginio niekam iš lietuvių brailio vartotojų neprireiks ir jo aprūpinimas liks tik šiame dokumente, o ne gyvenimo realybėje.

14. Judriojo (mobilaus) ryšio telefonas (kalbantis) – tikslai įvardinti, kad klausyti pranešimų būtų galima lietuvių kalba. Taip pat išbraukti – "kitomis funkcijomis", arba jas paaiškinti. Dabar esančiuose mobiliuose telefonuose įgarsintos tik tos funkcijos, kurias Jūs vardijate – kitos funkcijos nėra įgarsinamos ir jomis naudotis neregiai savarankiškai negali.

15. Kalbos sintezatorius yra programinė įranga. Visame projekte to nėra apibrėžta.

16. Ar tikrai dar gali būti naudojamas terminas "invalidumas, invalidas"? Jis projekto tekste yra sutinkamas.

